Ο **Λουίς Αλμπέρτο Σκόλα Μπαλβόα** (ισπανικά: *Luis Alberto Scola Balvoa*) (Μπουένος Άιρες, 30 Απριλίου 1980) είναι Αργεντινός πρώην επαγγελματίας διεθνής καλαθοσφαιριστής και νυν Διευθύνοντας Σύμβουλος της Βαρέζε. Με ύψος 2,06 μέτρα, αγωνιζόταν ως πάουερ φόργουορντ και ενίοτε σέντερ. Θεωρείται ένας από τους σημαντικότερους καλαθοσφαιριστές στην ιστορία της Αργεντινής και γενικά μια από τις σημαντικότερες προσωπικότητες του αθλήματος παγκόσμια.

Με την Ταού Κεράμικα κατέκτησε επτά συνολικά τίτλους στην Ισπανία και επιλέχθηκε τρεις φορές στην Ομάδα της Ευρωλίγκα. Στη συνέχεια υπέγραψε με τους Χιούστον Ρόκετς το 2007, όπου ψηφίστηκε στην Πρώτη Ομάδα ρούκι του ΝΒΑ. Αργότερα, έπαιξε για τις Φοίνιξ Σανς, Ιντιάνα Πέισερς, Τορόντο Ράπτορς και Μπρούκλιν Νετς, συμπληρώνοντας συνολικά δέκα χρόνια παρουσίας στο ΝΒΑ.

Ο Σκόλα υπήρξε βασικό μέλος της Εθνικής Αργεντινής από το 1999 μέχρι το 2021. Μεταξύ των δεκαέξι συνολικά μεταλλίων που κέρδισε με την εθνική ομάδα, είναι ένα χρυσό και ένα χάλκινο μετάλλιο στις Ολυμπιάδες του 2004 και 2008, καθώς και δυο ασημένια μετάλλια στα Παγκόσμιά πρωταθλήματα του 2002 και 2019. Το 2010 κέρδισε το Βραβείο Konex ως ένας από τους πέντε καλύτερους καλαθοσφαιριστές της τελευταίας δεκαετίας στην Αργεντινή. Επίσης ήταν ο εθνικός σημαιοφόρος στους Θερινούς Ολυμπιακούς Αγώνες του 2016.

Επαγγελματική σταδιοδρομία
--------------------------

### Φέρο Καρίλ Οέστε (1995-1998)

Ο Σκόλα ξεκίνησε τη σταδιοδρομία του με την ομάδα νέων της Φέρο Καρίλ Οέστε του Μπουένος Άιρες. Έκανε το ντεμπούτο του με την επαγγελματική ομάδα στο Πρωτάθλημα Αργεντινής κατά τη σεζόν 1995–96, σε ηλικία 15 ετών.

### Ισπανία

#### Χιχόν Μπαλονθέστο (1998-2000)

Μετά τη σεζόν 1997-98 του πρωταθλήματος Αργεντινής, ο Σκόλα μετακόμισε στην Ισπανία και υπέγραψε με τη Ταού Κεράμικα. Δανείστηκε στη Χιχόν Μπαλονθέστο, όπου βοήθησε την ομάδα να επιτύχει την άνοδο στην Πρώτη Κατηγορία Ισπανίας. Στη συνέχεια έπαιξε πάλι με δανεισμό στη Χιχόν τη σεζόν 1999-2000, πριν επιστρέψει στην Ταού, όπου έπαιζε για επτά σεζόν.

#### Ταού Κεράμικα (1998–2007)

Με τη Ταού Κεράμικα, ο Σκόλα έφτασε στους τελικούς της Ευρωλίγκα τη σεζόν 2000–01 και σε τρία συνεχόμενα Φάιναλ Φορ της Ευρωλίγκα, μεταξύ 2005 και 2007. Οι εξαιρετικές επιδόσεις του τον ανέδειξαν στην Δεύτερη Ομάδα της Ευρωλίγκα το 2005, καθώς και δύο επιλογές στην Πρώτη Ομάδα της Ευρωλίγκα το 2006 και το 2007.

Παρόλο που ο Σκόλα δεν κέρδισε την Ευρωλίγκα με την Ταού, κέρδισε μαζί της κάθε σημαντικό τίτλο στην Ισπανία, κερδίζοντας ένα Πρωτάθλημα Ισπανίας (2002), τρία Κύπελλα Ισπανίας (2002, 2004, 2006) και τρία Σούπερ Καπ Ισπανίας (2005, 2006 2007).

### ΝΒΑ

Το καλοκαίρι του 2005, οι Σαν Αντόνιο Σπερς του ΝΒΑ (που τον είχαν επιλέξει στο Ντραφτ του 2002), προσπάθησε να διαπραγματευτεί με την Ταού για την εξαγορά του συμβολαίου του, χωρίς όμως επιτυχία.

#### Χιούστον Ρόκετς (2007-2012)

Στις 12 Ιουλίου 2007, οι Σπερς διαπραγματεύτηκαν τα δικαιώματα του Σκόλα, μαζί με του Τζάκι Μπάτλερ, στους Χιούστον Ρόκετς, με αντάλλαγμα τον Βασίλη Σπανούλη, ένα μελλοντικό ντραφτ δεύτερου γύρου και χρηματικά ποσά. Υπέγραψε με τους Ρόκετς λίγο μετά και η εξαγορά των 3,2 εκατομμυρίων δολαρίων ΗΠΑ ολοκληρώθηκε λίγες μέρες αργότερα. Ο Σκόλα υπέγραψε τριετές συμβόλαιο με τους Ρόκετς. Κατέλαβε την τρίτη θέση στην ψηφοφορία του Βραβείου ρούκι της Χρονιάς 2007–08 και ονομάστηκε επίσης στην Πρώτη Ομάδα ρούκι. Στις 13 Μαρτίου 2010, σημείωσε ρεκόρ καριέρας με 44 πόντους εναντίον των Νιου Τζέρσεϊ Νετς.

Στις 13 Ιουλίου 2012, αποδεσμεύθηκε από τους Ρόκετς που χρησιμοποίησαν τη ρήτρα αμνηστίας του πρωταθλήματος για να παρέχει ανακούφιση στο ανώτατο όριο των μισθών. Παρατηρήθηκε ευρέως, ωστόσο, ότι ο Σκόλα δεν κόπηκε από την ομάδα λόγω χαμηλής απόδοσης. Αντίθετα, η συμφωνία ήταν προσπάθεια να ανοίξει χώρος στους Ρόκετς για την ανταλλαγή του πρώην All-Star των Ορλάντο Μάτζικ Ντουάιτ Χάουαρντ.

#### Φοίνιξ Σανς (2012-2013)

 Ο Σκόλα με τους Σανς το Δεκέμβριο του 2012.
Στις 15 Ιουλίου 2012, ο Σκόλα αποκτήθηκε από τους Φοίνιξ Σανς. Σύμφωνα με πληροφορίες, οι Ντάλας Μάβερικς και οι Κλίβελαντ Καβαλίερς ενδιαφέρθηκαν επίσης να τον αποκτήσουν. Στις 21 Νοεμβρίου 2012, ήταν αναπληρωματικός και απέκτησε ξανά θέση βασικού λιγότερο από ένα μήνα αργότερα και στις 29 Δεκεμβρίου, σημείωσε 33 πόντους (ρεκόρ σεζόν) με αντίπαλο τους Μινεσότα Τίμπεργουλβς. Τελείωσε τη σεζόν με μέσο όρο 12,8 πόντοι ανά αγώνα που ήταν οι χαμηλότεροι του από τη σεζόν 2008-09.

#### Ιντιάνα Πέισερς (2013-2015)

Στις 27 Ιουλίου 2013, οι Σανς έδωσαν τον Σκόλα στους Ιντιάνα Πέισερς σε αντάλλαγμα για δύο παίκτες και μία μελλοντική επιλογή δεύτερου γύρου. Στις δύο σεζόν του με τους Πέισερς, είχε εφεδρικό ρόλο, καθώς ξεκίνησε βασικός σε μόλις 18 αγώνες κατά τη διάρκεια των δύο σεζόν του στην ομάδα.

#### Τορόντο Ράπτορς (2015-2016)

Στις 15 Ιουλίου 2015, ο Σκόλα υπέγραψε με τους Τορόντο Ράπτορς. Έκανε το ντεμπούτο του στον εναρκτήριο αγώνα της σεζόν στις 28 Οκτωβρίου, καταγράφοντας οκτώ ριμπάουντ χωρίς να κάνει προσπάθεια για σουτ, στη νίκη με 106-99 επί των Ιντιάνα Πέισερς. Βοήθησε τους Ράπτορς να φτάσουν στους τελικούς της Ανατολικής Περιφέρειας το 2016, για πρώτη φορά στην ιστορία του συλλόγου.

#### Μπρούκλιν Νετς (2016-2017)

Στις 13 Ιουλίου 2016, ο Σκόλα υπέγραψε με τους Μπρούκλιν Νετς. Έκανε το ντεμπούτο του στον εναρκτήριο αγώνα της σεζόν στις 26 Οκτωβρίου, σημειώνοντας οκτώ πόντους στην ήττα με 122-117 από τους Μπόστον Σέλτικς. Στις 27 Φεβρουαρίου 2017, αποδεσμεύτηκε από τους Νετς.

### Κίνα

Στις 9 Ιουλίου 2017, ο Σκόλα υπέγραψε με τους Σανσί Μπρέιβ Ντράγκονς του Πρωταθλήματος Κίνας. Στις 10 Αυγούστου 2018, ο Σκόλα υπέγραψε με τους Σαγκάη Σαρκς.

### Ιταλία

Στις 29 Σεπτεμβρίου 2019, ο προπονητής της Ολίμπια Μιλάνο, Έτορε Μεσίνα, κατά τη διάρκεια συνέντευξης Τύπου του 2ου γύρου της σεζόν 2019-20, ανακοίνωσε ότι ο Σκόλα είχε υπογράψει με την ομάδα για το υπόλοιπο της σεζόν. Έμεινε στη ομάδα έως τις 11 Ιουνίου 2020 και έκλεισε την καριέρα του σε ηλικία 41 ετών αγωνιζόμενος για ένα χρόνο στη Βαρέζε τη σεζόν 2020-21.

Εθνική Αργεντινής
-----------------

 Ο Σκόλα (αριστερά) με την Εθνική Αργεντινής το 2010.
Με τις «μικρές» εθνικές ομάδες της Αργεντινής, ο Σκόλα κέρδισε το χρυσό μετάλλιο στο Πρωτάθλημα Νότιας Αμερικής Νέων του 1995, το χρυσό μετάλλιο στο Αμερικανικό Πρωτάθλημα Παίδων του 1996, το χρυσό μετάλλιο στο Αμερικανικό Πρωτάθλημα U20 του 2000 και το χάλκινο μετάλλιο στο Παγκόσμιο Πρωτάθλημα U21 του 2001.

Ως μέλος της Εθνικής Αργεντινής ανδρών, ο Σκόλα έχει κερδίσει τα εξής μετάλλια: το ασημένιο μετάλλιο στο Πρωτάθλημα Νότιας Αμερικής του 1999, το χάλκινο μετάλλιο στο Αμερικανικό Πρωτάθλημα του 1999, το χρυσό μετάλλιο στο Αμερικανικό Πρωτάθλημα του 2001, το ασημένιο μετάλλιο στο το Παγκόσμιο Πρωτάθλημα του 2002, το ασημένιο μετάλλιο στο Αμερικανικό Πρωτάθλημα του 2003, το χρυσό μετάλλιο στους Θερινούς Ολυμπιακούς Αγώνες του 2004, το ασημένιο μετάλλιο στο Πρωτάθλημα Αμερικής του 2007, το χάλκινο μετάλλιο στους Θερινούς Ολυμπιακούς Αγώνες 2008, το χάλκινο μετάλλιο στο Αμερικανικό Πρωτάθλημα του 2009, το χρυσό μετάλλιο στο Αμερικανικό Πρωτάθλημα του 2011 και το χάλκινο μετάλλιο στο Αμερικανικό Πρωτάθλημα του 2013, μεταξύ άλλων τίτλων. Στο Αμερικανικό Πρωτάθλημα του 2015, ο Σκόλα έγινε ο κορυφαίος σκόρερ όλων των εποχών στην ιστορία του FIBA AmeriCup και κέρδισε το 4ο βραβείο του Πολυτιμότερου Παίκτη της διοργάνωσης.

Ο Σκόλα κατέρριψε δύο ρεκόρ της Εθνικής Αργεντινής στο Παγκόσμιο Κύπελλο, κατά τη διάρκεια της διοργάνωσης του 2010: του κορυφαίου σκόρερ για την Αργεντινή σε ένα Παγκόσμιο Κύπελλο (ξεπέρασε τους 331 πόντους του Ερνέστο Γκέρμαν) και τους περισσότερους πόντους που σημειώθηκαν για την Αργεντινή σε έναν αγώνα σε ένα Παγκόσμιο Κύπελλο (σημειώνοντας 37 πόντους εναντίον της Βραζιλίας στον γύρο των "16".

Το 2019, σε ηλικία 39 ετών, ήταν μέλος της ομάδας που κέρδισε το χρυσό μετάλλιο στους Παναμερικανικούς Αγώνες. Στο Παγκόσμιο Κύπελλο του 2019, κατέγραψε 135 πόντους και 57 ριμπάουντ στους επτά αγώνες στο δρόμο προς τον τελικό. Κλείνοντας την παρουσία σε Παγκόσμια Πρωταθλήματος είναι 7ος σκόρερ όλων των εποχών με 456 πόντους. Στους Ολυμπιακούς Αγώνες του Τόκιο την πρώτη αγωνιστική του τουρνουά σημείωσε 23 πόντους με αντίπαλο τη Σλοβενία, οι οποίοι ήταν αρκετοί για να του δώσουν την τέταρτη θέση στη λίστα των κορυφαίων σκόρερ στην ιστορία των Ολυμπιακών Αγώνων. Επίσης καθώς η Αργεντινή προκρίθηκε στα προημιτελικά του Ολυμπιακού τουρνουά, ο Σκόλα έγραψε ιστορία καθώς έγινε ο μόλις τέταρτος άνδρας μπασκετομπολίστας και έβδομος συνολικά στο άθλημα μαζί με τις γυναίκες, που περνάει στους "8" για πέμπτη φορά. Στις 3 Αυγούστου 2021, έπαιξε το τελευταίο παιχνίδι του με τη φανέλα της Αργεντινής αφού η εθνική ομάδα ηττήθηκε από την Αυστραλία 92-56. Ο ίδιος αποθεώθηκε κατά τη στιγμή της αποχώρησης του από το παρκέ καθώς χειροκροτήθηκε από όλο το γήπεδο, αντιπάλους και συμπαίκτες. Με την αποχώρησή του, έκλεισε ο κύκλος της περίφημης χρυσής γενιάς της αλμπισελέστε που υπήρξε άκρως επιτυχημένη σε διεθνές επίπεδο.

Τίτλοι & μετάλλια
-----------------

### Ταού Κεράμικα

* Πρωτάθλημα Ισπανίας: (2002)
* 3 × Κύπελλο Ισπανίας: (2002, 2004, 2006)
* 3 × Σούπερ Καπ Ισπανίας: (2005, 2006, 2007)

### Εθνική Αργεντινής

* Πρωτάθλημα Παίδων Νότιας Αμερικής: 01 ! Χρυσό
* Πρωτάθλημα Νέων Νότιας Αμερικής 1996: 01 ! Χρυσό
* Πρωτάθλημα Νότιας Αμερικής 1999: 02 ! Αργυρό
* Αμερικανικό Πρωτάθλημα 1999: 03 ! Χάλκινο
* Αμερικανικό Πρωτάθλημα U20 2000: 01 ! Χρυσό
* Παγκόσμιο Κύπελλο U21 2001: 03 ! Χάλκινο
* Αμερικανικό Πρωτάθλημα 2001: 01 ! Χρυσό
* Παγκόσμιο Πρωτάθλημα 2002: 02 ! Αργυρό
* Αμερικανικό Πρωτάθλημα 2003: 02 ! Αργυρό
* Θερινοί Ολυμπιακοί Αγώνες 2004: 01 ! Χρυσό
* Αμερικανικό Πρωτάθλημα 2007: 02 ! Αργυρό
* FIBA Diamond Ball 2008: 01 ! Χρυσό
* Θερινοί Ολυμπιακοί Αγώνες 2008: 03 ! Χάλκινο
* Αμερικανικό Πρωτάθλημα 2009: 03 ! Χάλκινο
* Αμερικανικό Πρωτάθλημα 2011: 01 ! Χρυσό
* Αμερικανικό Πρωτάθλημα 2013: 03 ! Χάλκινο
* Αμερικανικό Πρωτάθλημα 2015: 02 ! Αργυρό
* Αμερικανικό Πρωτάθλημα 2017: 02 ! Αργυρό
* Παναμερικανικοί Αγώνες 2019: 01 ! Χρυσό
* Παγκόσμιο Πρωτάθλημα 2019: 02 ! Αργυρό

Ατομικές διακρίσεις
-------------------

### Με συλλόγους

* Rookie της Χρονιάς στο Πρωτάθλημα Ισπανίας: (2000)
* Πολυτιμότερος Παίκτης στο Σούπερ Καπ Ισπανίας: (2005)
* 2 × Πολυτιμότερος παίκτης του Πρωταθλήματος Ισπανίας: (2005, 2007)
* 4 × Πρώτη Ομάδα του Πρωταθλήματος Ισπανίας: (2004, 2005, 2006, 2007)
* 2 × Πρώτη Ομάδα της Ευρωλίγκα: (2006, 2007)
* Δεύτερη Ομάδα της Ευρωλίγκα: (2005)
* Πρώτη Ομάδα NBA All-Rookie: (2008)
* Βραβείο Ευγενούς Άμιλλας Περιφέρειας Ατλαντικού του NBA 2016

### Εθνική Αργεντινής νέων

* Αμερικανικό Πρωτάθλημα U20 2000: Πολυτιμότερος Παίκτης
* Παγκόσμιο Κύπελλο U21 2001: Ομάδα της Διοργάνωσης

### Εθνική Αργεντινής

* Αμερικανικό Πρωτάθλημα 2007: Πολυτιμότερος Παίκτης
* Αμερικανικό Πρωτάθλημα 2009: Πολυτιμότερος Παίκτης & Κορυφαίος Σκόρερ
* Παγκόσμιο Πρωτάθλημα FIBA 2010: Ομάδα της Διοργάνωσης & Κορυφαίος Σκόρερ
* Αμερικανικό Πρωτάθλημα 2011: Ομάδα της Διοργάνωσης, Πολυτιμότερος Παίκτης & Κορυφαίος Σκόρερ
* Αμερικανικό Πρωτάθλημα 2013: Ομάδα της Διοργάνωσης & Κορυφαίος Σκόρερ
* Αμερικανικό Πρωτάθλημα 2015: Ομάδα της Διοργάνωσης, Πολυτιμότερος Παίκτης & Κορυφαίος Σκόρερ
* Παγκόσμιο Πρωτάθλημα 2019: Ομάδα της Διοργάνωσης

Στατιστικά σταδιοδρομίας
------------------------

### ΝΒΑ

#### Κανονική περίοδος

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2007 | Χιούστον | **82** | 39 | 24.7 | .515 | .000 | .668 | 6.4 | 1.3 | .7 | .2 | 10.3 |
| 2008 | Χιούστον | **82** | **82** | 30.3 | **.531** | .000 | .760 | **8.8** | 1.5 | **.8** | .1 | 12.7 |
| 2009 | Χιούστον | **82** | **82** | **32.6** | .514 | .200 | .779 | 8.6 | 2.1 | **.8** | .3 | 16.2 |
| 2010 | Χιούστον | 74 | 74 | **32.6** | .504 | .000 | .738 | 8.2 | **2.5** | .6 | **.6** | **18.3** |
| 2011 | Χιούστον | 66 | 66 | 31.3 | .491 | .000 | .773 | 6.5 | 2.1 | .5 | .4 | 15.5 |
| 2012 | Φοίνιξ | **82** | 67 | 26.6 | .473 | .188 | **.787** | 6.6 | 2.2 | **.8** | .4 | 12.8 |
| 2013 | Ιντιάνα | **82** | 2 | 17.1 | .470 | .143 | .728 | 4.8 | 1.0 | .3 | .2 | 7.6 |
| 2014 | Ιντιάνα | 81 | 16 | 20.5 | .467 | .250 | .699 | 6.5 | 1.3 | .6 | .2 | 9.4 |
| 2015 | Τορόντο | 76 | 76 | 21.5 | .450 | **.404** | .726 | 4.7 | .9 | .6 | .4 | 8.7 |
| 2016 | Μπρούκλιν | 36 | 1 | 12.8 | .470 | .340 | .676 | 3.9 | 1.0 | .4 | .1 | 5.1 |
| Σταδιοδρομία | 743 | 505 | 25.6 | .493 | .339 | .740 | 6.7 | 1.6 | .6 | .3 | 12.0 |

#### Πλέι οφ

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2008 | Χιούστον | 6 | 6 | **36.7** | .448 | .000 | .686 | **9.3** | 1.3 | **.7** | **.2** | 14.0 |
| 2009 | Χιούστον | 13 | **13** | 32.6 | **.494** | .000 | .673 | 8.4 | **1.8** | .5 | **.2** | **14.4** |
| 2014 | Ιντιάνα | **17** | 0 | 13.9 | .465 | **.333** | .591 | 2.5 | .5 | .4 | **.2** | 6.1 |
| 2016 | Τορόντο | 11 | 9 | 12.7 | .258 | .190 | **.727** | 1.6 | .6 | .3 | .0 | 2.5 |
| Σταδιοδρομία | 48 | 28 | 21.4 | .454 | .200 | .667 | 4.7 | 1.0 | .4 | .1 | 8.5 |

Παραπομπές
----------

1. ↑  «Λουίς Σκόλα: Γυρίζει σελίδα στην καριέρα του, αναλαμβάνει πόστο στη Βαρέζε». *Eurohoops*. 20 Σεπτεμβρίου 2021. Ανακτήθηκε στις 23 Σεπτεμβρίου 2021.
2. ↑  San Antonio's 2002 draft pick Scola signs with Rockets. 17 Ιουλίου 2007
3. ↑  Scola's NBA dream realized with trade to Rockets - Jonathan Feigen, Houston Chronicle, 14 Ιουλίου 2007
4. ↑  Scola buyout issue is resolved. 17 Ιουλίου 2007
5. ↑  Kevin Durant Named T-Mobile Rookie of the Year. Nba.com (1 Μαΐου 2008).
6. ↑  «Suns claim Luis Scola off waiver wire, amnesty Josh Childress». *SI.com*. Associated Press. 16 Ιουλίου 2012. Αρχειοθετήθηκε από το πρωτότυπο στις 17 Ιουλίου 2012. .
7. ↑  Μπιλ Σίμονς (10 Αυγούστου 2012). «The London Chronicles, Vol. 6: The Mailbag That Wasn't». *Grantland.com*. .
8. ↑  Γιανγκ, Ρόις. (15 Ιουλίου 2012) Suns claim Luis Scola off waiver wire, amnesty Josh Childress. CBSSports.com.
9. ↑  Suns make winning bid for Luis Scola – Dallas Mavericks Blog – ESPN Dallas. Espn.go.com.
10. ↑  Χόλερ, Νταγκ (15 Ιουλίου 2012). «Phoenix Suns acquire Luis Scola in auction». *The Arizona Republic* (AZCentral.com). .
11. ↑  «Luis Scola 2012-13 Game Log». Αρχειοθετήθηκε από το πρωτότυπο στις 14 Ιανουαρίου 2021. Ανακτήθηκε στις 2 Ιανουαρίου 2021.
12. ↑  «Pacers Acquire Luis Scola; Send Green, Plumlee, Future No. 1 Pick to Suns». NBA.com. 27 Ιουλίου 2013.
13. ↑  «Raptors Sign Luis Scola». *NBA.com*. 15 Ιουλίου 2015. Ανακτήθηκε στις 15 Ιουλίου 2015.
14. ↑  «DeRozan scores 25, Lowry has 23, Raptors beat Pacers 106-99». *NBA.com*. 28 Οκτωβρίου 2015. Ανακτήθηκε στις 28 Οκτωβρίου 2015.
15. ↑  «Brooklyn Nets Sign Luis Scola and Greivis Vasquez». *NBA.com*. 13 Ιουλίου 2016. Αρχειοθετήθηκε από το πρωτότυπο στις 19 Ιουλίου 2016. Ανακτήθηκε στις 14 Ιουλίου 2016.
16. ↑  «Thomas scores 25, Celtics fight off Nets 122-117». *ESPN.com*. 26 Οκτωβρίου 2016. Ανακτήθηκε στις 27 Οκτωβρίου 2016.
17. ↑  «BROOKLYN NETS WAIVE LUIS SCOLA». *NBA.com*. 27 Φεβρουαρίου 2017. Ανακτήθηκε στις 27 Φεβρουαρίου 2017.
18. ↑  «Luis Scola signs in China with Shanxi». *Sportando.com*. 9 Ιουλίου 2017.. Ανακτήθηκε στις 9 Ιουλίου 2017.
19. ↑  «Luis Scola signs at Sharks». *asia-basket.com*. 10 Αυγούστου 2018.. Ανακτήθηκε στις 10 Αυγούστου 2018.
20. ↑  «L’Olimpia annuncia l’arrivo di Luis Scola» (στα ιταλικά). olimpiamilano.com. 29 Σεπτεμβρίου 2019. Αρχειοθετήθηκε από το πρωτότυπο στις 2020-11-16.. Ανακτήθηκε στις 2021-01-02.
21. ↑  «GIORGIO ARMANI THANKS LUIS SCOLA: "IT'S BEEN AN HONOR TO HAVE HIM ON OUR TEAM, I HOPE TO SEE HIM AT THE OLYMPICS"». *olimpiamilano.com*. 11 Ιουνίου 2020. Ανακτήθηκε στις 11 Ιουνίου 2020.
22. ↑  Ερνάν Σαρτόρι (3 Σεπτεμβρίου 2010). «Scola, el goleador que lidera la esperanza» (στα ισπανικά). *Clarín*.. Ανακτήθηκε στις 8 Σεπτεμβρίου 2010.
23. ↑  Πάμπλο Κόρμικ (7 Σεπτεμβρίου 2010). «Argentina, con inteligencia y carácter» (στα ισπανικά). *ESPN Deportes*.. Ανακτήθηκε στις 8 Σεπτεμβρίου 2010.
24. ↑  «Παγκόσμιο Κύπελλο Καλαθοσφαίρισης». Ανακτήθηκε στις 15 Νοεμβρίου 2021.
25. ↑  «Ο Λουίς Σκόλα έγραψε ιστορία στους Ολυμπιακούς Αγώνες μαζί με Πάου και Ρούντι». *Eurohoops*. 1 Αυγούστου 2021. Ανακτήθηκε στις 2 Αυγούστου 2021.
26. ↑  «Λουίς Σκόλα: Προς αποχώρηση ο τρίτος σκόρερ της ιταλικής λίγκας!». *Eurohoops*. 26 Μαΐου 2021. Ανακτήθηκε στις 2 Αυγούστου 2021.
27. ↑  «Τέλος εποχής εν μέσω αποθέωσης για τον συγκινημένο Σκόλα! (vid) | Gazzetta». *www.gazzetta.gr*. Ανακτήθηκε στις 3 Αυγούστου 2021.
28. ↑  «Σκόλα: Το τέλος εποχής της Χρυσής Γενιάς που δεν απέτυχε ποτέ (vids) | Gazzetta». *www.gazzetta.gr*. Ανακτήθηκε στις 3 Αυγούστου 2021.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Λουίς Σκόλα** |


|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Στατιστικά σταδιοδρομίας και πληροφορίες παίκτη από το NBA.com, ή Basketball-Reference.com
* Luis Scola at acb.com (in ισπανική)
* Luis Scola at euroleague.net
* (Αγγλικά) Προφίλ Luis Scola στον ιστότοπο της FIBA
* Λουίς Σκόλα, επίσημος λογαριασμός στο Twitter.